Trekkerklub help dierevriende | Netwerk24
Trekkerklub help dierevriende
Hannes Rheeder, voorsitter van die WP Veteraantrekker- en -enjinklub, is hier by Desire de Jager van Imagine Animal Dreams. Missy het ook kom groet. FOTO: Desirée rorke
Ook die mens se viervoetige vriende loop deur as gevolg van die koronavirus-pandemie.
Daarom het lede van die WP Veteraantrekkerklub in Kaapstad hulle ontferm oor die honde by Imagine Animal Dreams se hondeskuiling in Joostenbergvlakte.
Klublede het 310 kg hondekos ingesamel vir die sowat 70 honde wat tans daar gehuisves word.
“As diereliefhebbers lê die saak ons na aan die hart. Die idee het gespruit uit die droogtehulpskenkings wat die klub in die Kerstyd aan boere in Loeriesfontein gemaak het,” sê Hannes Rheeder, voorsitter van die klub.
Tracy Richardson, woordvoerder van die dierewelsynorganisasie, sê hulle gebruik tans sowat 40 kg hondekos per dag.
“Sedert die begin van die grendeltyd het ons ’n groot toename beleef in mense wat hul troeteldiere weggee.
“Mense daag gereeld by ons hekke op met honde waarna hulle weens ’n geldtekort nie meer kan omsien nie,” sê sy. So ook het baie van die organisasie se borge opgedroog.
“Nes baie ander ondernemings beleef ons gereelde weldoeners ook ’n baie moeilike tyd.
“Elke bietjie hulp wat ons kry, gaan om ons diere vir nog ’n maand te onderhou.”
Kontak Imagine Animal Dreams by 072 462 2664.